Euroopa Liidu Teataja L 067 , 07/03/1998 Lk 0048 - 0050



Komisjoni otsus, 25. veebruar 1998, mis käsitleb küsimustikku liikmesriikide aruannete jaoks, mis tuleb esitada ohtlike jäätmete põletamist käsitleva direktiivi 94/67/EÜ rakendamise kohta (nõukogu direktiivi 91/692/EMÜ rakendamine) (EMPs kohaldatav tekst) (98/184/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 23. detsembri 1991. aasta direktiivi 91/692/EMÜ teatavate keskkonnaalaste direktiivide rakendamise aruannete ühtlustamise ja ratsionaliseerimise kohta, [1] eriti selle artikleid 5 ja 6, võttes arvesse nõukogu direktiivi 94/67/EÜ ohtlike jäätmete põletamise kohta [2] ning arvestades, et: direktiivi 94/67/EÜ artiklis 17 nõutakse, et liikmesriigid esitaksid aruande selle direktiivi rakendamise kohta vastavalt nõukogu direktiivi 91/692/EMÜ artiklile 5; see aruanne tuleb esitada kas küsimustike või vormide alusel, mille koostab komisjon direktiivi 91/692/EMÜ artiklis 6 sätestatud korras; esimene sektori aruanne hõlmab ajavahemikku 1998—2000 (viimane kaasa arvatud); käesoleva otsusega ettenähtud meetmed on kooskõlas eespool mainitud direktiivi artikli 6 kohaselt moodustatud komitee arvamusega, ON VASTU VÕTNUD KÄESOLEVA OTSUSE: Artikkel 1 Käesolevaga võetakse vastu otsusele lisatud küsimustik, mis käsitleb nõukogu direktiivi 94/67/EÜ ohtlike jäätmete põletamise kohta. Artikkel 2 Liikmesriigid kasutavad seda küsimustikku direktiivi 91/692/EMÜ artikli 5 ja direktiivi 94/67/EÜ artikli 17 kohaselt komisjonile esitatava aruande koostamise alusena. Artikkel 3 Käesolev otsus on adresseeritud liikmesriikidele. Brüssel, 25. veebruar 1998 Komisjoni nimel komisjoni liige Ritt Bjerregaard [1] EÜT L 377, 31.12.1991, lk 48. [2] EÜT L 365, 31.12.1994, lk 34. -------------------------------------------------- LISA KÜSIMUSTIK liikmesriikide aruannete jaoks, mis tuleb esitada ohtlike jäätmete põletamist käsitleva direktiivi 94/67/EÜ siseriiklikusse õigusesse ülevõtmise ja rakendamise kohta Vastamisel osutada teabele, mis on juba komisjonile edastatud. I. SISERIIKLIKUSSE ÕIGUSESSE ÜLEVÕTMINE 1. a) Kas komisjonile on esitatud üksikasjad õigusnormide kohta, mis on kehtestatud direktiivi järgimiseks? (Jah/Ei) b) Eitava vastuse korral märkida põhjused. II. DIREKTIIVI RAKENDAMINE 1. a) Milliseid meetmeid on vastavalt artikli 3 lõikele 1 võetud, et vältida põletustehaste ehitamisest, seadmestamisest ja tegevusest tulenevat keskkonnareostust? b) Märkida artikli 3 lõike 1 kohaselt väljastatud lubade arv ja vastavad tegevusvõimsused, kui kõnealune teave on kättesaadav. 2. a) Millised üldised nõudmised on kehtestatud koospõletamise lubade andmiseks vastavalt artikli 3 lõikele 4? b) Kas artikli 3 lõikega 3 nõutava protsendimääraga seotud eranditeks anti luba kuue kuu jooksul pärast tegevuse käivitamist vastavalt artikli 3 lõikele 4? (Jah/Ei) c) Jaatava vastuse korral märkida põhjused. d) Märkida vastavalt artikli 3 lõikele 3 väljastatud lubade arv ja koospõletatavate jäätmete lubatud üldkogus, kui kõnealune teave on kättesaadav. 3. Milliseid üldisi meetmeid on võetud vastavalt artiklile 4, et tagada selles artiklis sätestatud teabe üldkasutatavus? 4. a) Milliseid üldisi meetmeid on võetud vastavalt artiklile 5, et vältida või vähendada jäätmete üleandmisest ja vastuvõtmisest tulenevat kahjulikku mõju keskkonnale? b) Märkida erandite arv, mis on tehtud artikli 5 lõigetest 2 ja 3 vastavalt artikli 5 lõikele 4, kui kõnealune teave on kättesaadav. 5. a) Kas artikli 6 lõike 4 alusel on lubatud muid nõudeid, kui on sätestatud artikli 6 lõikes 2? (Jah/Ei) b) Jaatava vastuse korral märkida täpne juhtumite arv ning iga juhtumi puhul lubatud tingimused ja kontrollitulemused. c) Milliseid üldisi meetmeid on võetud artikli 6 lõike 3 järgimiseks? d) Milliseid üldisi meetmeid on võetud vastavalt artikli 6 lõikele 6, tagamaks et õhusaaste ei oleks maapinna lähedal märkimisväärne? 6. a) Milliseid üldisi meetmeid on võetud, et järgida artikli 6 lõikes 5 ja artikli 7 lõigetes 1 ja 2 sätestatud nõudeid? b) Millised sätted on ette nähtud seoses puhastus- või mõõtmisseadmete seisakute, häirete või rikete suurima lubatud ajaga vastavalt artikli 12 lõikele 2 ning samuti seoses pädevatele asutustele viivitamata antava teabega vastavalt artikli 12 lõikele 1, kui artikli 6 lõikes 5 ning artikli 7 lõigetes 1 ja 2 sätestatud heite piirväärtusi on ületatud? c) Kas muude kui artiklis 7 sätestatud saasteainete heite piirväärtused on kehtestatud siseriiklikes õigusaktides? (Jah/Ei) d) Jaatava vastuse korral märkida üksikasjalikud põhjendused ja iga saasteaine heite piirväärtus. e) Milliseid meetmeid on võetud vastavate heite piir- või soovituslike väärtuste kehtestamiseks vastavalt artikli 7 lõikele 4? 7. Milliseid üldisi meetmeid on võetud reovee heidete vähendamiseks vastavalt artiklile 8? 8. a) Milliseid üldisi meetmeid on võetud vastavalt artiklile 9, et tagada direktiivide 75/442/EMÜ ja 91/689/EMÜ järgimine? b) Märkida, kas põletamisel tekkiv soojus on ära kasutatud, kasutusviis ja tõhusus, kui kõnealune teave on kättesaadav. 9. Milliseid artikli 10 kohaseid üldisi meetmeid on võetud, et tagada mõõtmisnõuete, sealhulgas III lisa nõuete järgimine? 10. Artikli 13 lõike 2 suhtes märkida seadmestiku lõpliku seiskamise kohta saadud teatiste arv, sealhulgas põletamisvõimsus, tundide arv ja tegutsemisaeg. --------------------------------------------------